A Ilesia Ortodoxa Siriana estió unita tanto con a Ilesia Catolica Romana, como con a Ilesia Ortodoxa Griega, dende o Concilio de Nicea I, pero refusó as decisions d'o Concilio de Calcedonia, en l'anyo 451. Encara que as decisions conciliars fuoron imposatas por as autoridatz de l'Imperio Román d'Orient, os disidents se refuchioron en zonas rurals remotas y fuera de l'imperio, en especial en l'Imperio Sasanida. Manterioron lur propia liturchia en a variant siriaca de l'arameu, que charraba a mayor parte d'a población d'a zona. En o sieglo VI esta Ilesia encomenzó a ser conoixita como chacobina, por o suyo líder Chacó Baradai, bispe d'Edesa. Como se desveniba con a ilesia copta a población nativa de luenga aramea trobaba en a ilesia siriana un camín pa oposar-se a las autoridatz imperials de cultura y luenga griega, o monofisismo siriano representaba asinas un "nacionalismo relichioso".